Wir Alb̄, von gotz gnaden hˀtzog ze Osterich, ✳ ze Styr ✳ und ze Chernden, ✳ vergehen und tuͦn chunt allen den, die
disen brief senhent oder hoͤrent lesen, ✳ das wir den erbern geistlichen frowen ✳ und unsern lieben, ✳ der epthissenn
und dem convente unser ✳ stift ze Chùngesfelt, Sant Claren ordens, in Costentzer bistuͦm, ✳ gegeben haben ✳ und gebē
mit disem brief ✳ zwelf march und siben stuk herren gûlte ✳ unsers eigens, das ze Vilmeringen und ze Wile bi Badē
gelegen ist und hie nach geschriben stat. ✳ des ersten den Obern Hof ze Vilmeringen, ✳ des zwelf schuͦppuͦssa sint, ✳ dˀ
eilifer jeglichù vierdhalben mùt kernen giltet, ✳ zwein mût habern, ✳ und zwei vierteil vasmuͦs, ✳ und dù zwelft schuͦppuͦs
giltet zwein mût kˀnen, ✳ zwein mût habˀn ✳ und zwei vierteil vasmuͤs. ✳ oͧch geben wir in vier huͦben in dem selben
dorfe gelegen, ✳ der jeglichù giltet ✳ vier swiͤn ✳ und vier fuͤsse, ✳ also das der swinen jeglichs aht schilling ✳ und eins phē¬
nīges wert sin sol ✳ und der fuͦs fùnfzehen phennīge. ✳ man sol oͧch wissen, das der fuͦs abgan sol, ✳ swenne das swī
zuͦ dem der fuͦs hoͤret, ane gevˀde besser ist ✳ danne aht schillins und eins phennīgs. ✳ der vorgenanten huͦben giltet jegklichù ein schaf, das zweier schilling wert sin sol, ✳ und zehen mût habnˀ ✳ und drizig eyger. ✳ wir geben in oͧch
vier huͦben ✳ un̄ vier schuͦppuͦssen, gelegen in dem vorgnanten dorfe ze Wile, ✳ die mit einander ze zinse geltent
sehs mûtt und ein vierteil kˀnen, ✳ siben malter habern, ✳ vierzehen swin, der vierù jeglichs gelten sol zehen schillīg
Zurich pfennīg, ✳ der anderr vierù jeglichs nùn schilling, ✳ der anderr vierù jeglichs aht schilling, ✳ und der zweier jeglichs
fùnf schilling. ✳ si geltent oͧch alle mit einander aht lamber, der jeglichs ahtzehen pfennīg wert sin sol. ✳ es git oͧch
jeglichu huͦbe zwei herbist und zwei vasnahthuͤnr und sechzig eiger, ✳ und jeglichù schuͦppus ein herbist und ein
vasnaht huͦn ✳ und fùnfzehen eigˀ. ✳ disù guͤter allù und ir jeglichs besunder han wir der ✳ ✳ epthissenn und dem ✳ ✳
convente gegeben lùterlich dur got ✳ mit der bescheidenheit, ✳ das si von dem aht marchen und den siben stucken
hˀren gùlte gebunden sùllent sin, ✳ zwo edel arme jungfrowen ze empfahend in ir chloster zuͦ ir pfruͤnde. ✳ und swēne
der einù erstirbet, so sùllent si ein ander an der stat empfahen ane allez guͦt, ✳ also daz ir eweclichen zwo sien, und
sùllant die beide versehen mit ir notdruft in alle die wise und ordenunge, als unser liebù swester froͧ Agnes, wilent
chùneginne ze Ungern, ir jungfrowen pfruͦnde versehen und verordenot hat. ✳ oͧch sùllent si von den andren
vier march geltes unsern jartag began, die wile wir leben an dem fritag vor phingsten, ✳ mit messen, ✳ mit vigiliē, ✳
mit spendē, ✳ mit kertzen ✳ und mit andren allen dingē in alle die wise, als unsers lieben bruͦders hˀtzog Lùpoltz,
seligen, jartag verschriben ist, ✳ und swenne wir niht en sin, ✳ so sùllent si in began uf den tag, ✳ als got ûbˀ uns gebûttet. ✳ wir wellen oͧch, ob wir oder unser erben dù vorgnanten guͤter und gùlte wider koͧffen wellent von in, ✳ das
si uns dù wider ze koͧffend geben ✳ umbe drùhundert march silbers, ✳ und sûllent das selbe silber wider anlegen
an anders geltentz guͦt, ✳ da mit si die pfruͦnden ✳ und den jartag eweclich usrihten und began sùllent. ✳ und des
ze einem urchunde, so geben wir inen disen brief, besigelt mit unsmˀ ingesigel, ✳ der gegebē ist ze Chùngesfelt
an sant Gallen tag, in dem jare, do man zalte von Christes gebùrte drùcehenhundert jar, ✳ dar nach
in dem siben und drizigostem jar. ✳